CORRIGENDUM: This document corrects document COM(2014) 465 final of 16.07.2014. Concerns all linguistic versions. A new paragraph 3.1 and a new recital (17) concerning the principles of subsidiarity and proportionality have been added. Cross-references in Articles 7(b) and (c), 9(d) and 9(1), 10(2), 13(1), 16(4), 31(1), 36(2)(b) and (d), 37(1), (2) and (4) and Point 2.3 in the Legislative Financial Statement, have been corrected. The text shall read as follows:

V nariadení o presune sídla CEPOL do Budapešti, sa Komisia vyzýva, aby predložila správu o účinnosti rozhodnutia, a to v prípade potreby spolu s legislatívnym návrhom týkajúcim sa tohto subjektu. Tento návrh nariadenia je reakciou na túto výzvu. Takisto sa v ňom odráža výzva obsiahnutá v Štokholmskom programe, aby sa skvalitnila odborná príprava v otázkach týkajúcich sa Únie a aby bola systematicky dostupná pre všetky príslušné profesie zapojené do presadzovania práva. Návrh nariadenia je zároveň aj reakciou na výzvu Európskeho parlamentu, ktorý volal po európskej politike v oblasti odbornej prípravy príslušníkov orgánov presadzovania práva, s cieľom riešiť čoraz zložitejšiu a medzinárodnú povahu závažnej trestnej činnosti. Predmetný návrh nariadenia je v súlade s prioritami stanovenými v Stratégii vnútornej bezpečnosti EÚ, ako aj so spoločným prístupom k decentralizovaným agentúram EÚ. Potreba vytvoriť na úrovni EÚ mechanizmus odbornej prípravy pracovníkov orgánov presadzovania práva na podporu praktickej spolupráce a plného vykonávania schémy LETS bola tiež označená za jednu z kľúčových priorít do budúcnosti v oznámení Komisie s názvom „Otvorená a bezpečná Európa: premeniť víziu na skutočnosť“.

Európsky parlament a Rada nedosiahli vo veci navrhovaného zlúčenia CEPOL s Europolom dohodu. Namiesto toho bolo 6. mája 2014 navrhnuté nariadenie – na základe návrhu členských štátov podľa článku 76 ZFEÚ a článku 87 ods. 2 písm. b) ZFEÚ – ktorým sa sídlo CEPOL prenieslo do Budapešti, hlavného mesta Maďarska. V dôsledku toho, že návrh na zlúčenie CEPOL a Europolu narazil na odpor, Európsky parlament a Rada neprerokovali ďalšie časti návrhu o Europole týkajúce sa odbornej prípravy do podrobností.

Komisia 27. marca 2013 predložila návrh nariadenia, ktorým sa aktualizuje právny rámec Európskeho policajného úradu (Europol). Pokiaľ ide o CEPOL a odbornú prípravu príslušníkov orgánov presadzovania práva, tento návrh sleduje tri ciele. Po prvé, v tomto návrhu sa navrhovalo zlúčiť CEPOL s Europolom, aby sa vytvorili synergie medzi pružným presadzovaním práva a odbornou prípravou, ako aj, aby sa ušetrilo na administratívnych nákladoch potrebných na realizáciu odbornej prípravy. Po druhé, cieľom návrhu boli posilniť schopnosti tohto subjektu vzniknutého na základe uvedeného zlúčenia, pokiaľ ide o podporu odbornej prípravy v oblasti presadzovania práva v EÚ, a to tým, že sa tomuto subjektu poskytnú potrebné právomoci na vykonávanie európskej schémy odbornej prípravy v oblasti presadzovania práva (LETS), ktorú uverejnila Komisia v rovnakom čase ako návrh nového nariadenia o Europole. Po tretie, návrh sa usiloval zjednotiť pravidlá pre riadenie Europolu so spoločným prístupom k decentralizovaným agentúram EÚ, ktorý schválil Európsky parlament, Rada a Komisia v júli 2012.

Posúdenie vplyvu v súvislosti s CEPOL vychádzalo z dvoch politických cieľov: i) zabezpečiť kvalitnejšiu, prepojenejšiu a konzistentnejšiu odbornú prípravu pre širšie rady príslušníkov orgánov presadzovania práva činných v otázkach cezhraničnej trestnej činnosti a ii) zriadiť rámec na dosiahnutie týchto cieľov v súlade so spoločným prístupom k decentralizovaným agentúram EÚ. Keď Komisia predstavovala schému odbornej prípravy v oblasti presadzovania práva (LETS), ktorej vykonávanie si vyžiada dodatočné zdroje, preskúmala viaceré možnosti, a to vrátane posilnenia a zefektívnenia CEPOL ako samostatnej agentúry, ako aj zlúčenia – či už úplného alebo čiastočného – funkcií CEPOL a Europolu do novej agentúry Europol.

Komisia okrem toho zapojila do hodnotenia fungovania rozhodnutia o CEPOL a jeho revízie aj všetky členské štáty. O budúcich úlohách CEPOL sa diskutovalo aj v rámci niekoľkých seminárov, ktoré boli Komisiou zorganizované s cieľom zhromaždiť informácie o európskom systéme odbornej prípravy v druhej polovici roku 2011 a v prvej polovici roku 2012. Dňa 7. februára 2012 Komisia zorganizovala konzultačnú pracovnú poradu s približne 20 účastníkmi, najmä z zo Spojeného kráľovstva, z Francúzska, Nemecka, Belgicka, zo Španielska, z Dánska, zo Slovenska, z Poľska a CEPOL, a to s cieľom posúdiť problémy identifikované v štúdii, ako aj tam uvedené odporúčania, a zvážiť možné alternatívy. Komisia 3. mája 2012 zorganizovala konzultačné stretnutie so 60 účastníkmi zo všetkých členských štátov.

Z Lisabonskej zmluvy nevyplýva žiadna povinnosť zmeniť právny základ CEPOL. Posilnenie právneho základu CEPOL však podporuje viacero dôležitých dokumentov o politikách EÚ, ako je napr. Štokholmský program. Parlament aj Rada odporúčali, aby sa európska politika v oblasti odbornej prípravy zamerala na to, aby pripravila pracovníkov orgánov presadzovania práva na riešenie závažnej a organizovanej trestnej činnosti s rastúcim medzinárodným rozmerom, a to na základe vzájomnej dôvery.

V tomto návrhu nariadenia sa preto zachováva CEPOL ako nezávislá agentúra so sídlom v Budapešti. Akákoľvek iná možnosť by v tomto momente viedla k vzniku dodatočných nákladov a neistote, pokiaľ ide o budúcnosť agentúry a jej zamestnancov, čo by mohlo nepriaznivo ovplyvniť plnenie jej úloh.

Z analýzy celkového vplyvu v kontexte návrhu nariadenia o Europole vyplynula uprednostňovaná možnosť, ktorou je začlenenie CEPOL do Europolu. Európsky parlament a Rada sa však rozhodli navrhované zlúčenie nepodporiť, pričom nesúhlasili ani s alternatívnou možnosťou umiestniť oba tieto subjekty v Haagu v Holandsku, pričom rozhodli, že CEPOL sa ako nezávislá agentúra presťahuje do Budapešti.

Návrhom sa zlepšuje riadenie CEPOL tak, že sa racionalizujú príslušné postupy, predovšetkým pokiaľ ide o správnu radu a výkonného riaditeľa, ako aj uvedením systému riadenia CEPOL do súladu so zásadami stanovenými v spoločnom prístupe k decentralizovaným agentúram EÚ, majúc na pamäti, že CEPOL ako stredisko vzdelávacích činností na úrovni EÚ by sa mal aj naďalej opierať o sieť inštitútov odbornej prípravy členských štátov a kontakty s jedinou národnou jednotkou v každom členskom štáte.

zdokonaliť riadenie Europolu, a to prostredníctvom úsilia o vyššiu efektivitu a dosiahnutie súladu so zásadami stanovenými v spoločnom prístupe k decentralizovaným agentúram EÚ.

Pred nadobudnutím účinnosti tohto nariadenia bude potrebné presťahovať približne 40 zamestnancov zo súčasného sídla CEPOL v Bramshille v Spojenom kráľovstve do nového miesta pôsobenia, do Budapešti.

Na vykonávanie nových úloh súvisiacich s odbornou prípravou príslušníkov orgánov presadzovania práva, t. j. na činnosti potrebné na vykonávanie európskej schémy odbornej prípravy v oblasti presadzovania práva, bude potrebných dodatočných 4 zamestnancov (ekvivalent plného pracovného času). Osobitnou úlohou týchto dodatočných zamestnancov bude koordinácia 4 zložiek schémy LETS, ako aj zabezpečenie toho, aby sa činnosti odbornej prípravy budovali na základe pravidelnej analýzy potrieb v tejto oblasti a dosahovali vysokú kvalitu výsledkov. Okrem toho 1 FTE (ekvivalent plného pracovného času) bude využitý na účely obsadenia miesta právneho poradcu, v súlade s odporúčaním európskeho ombudsmana. Berúc do úvahy dodatočné pracovné miesta, ktoré sa predpokladali už v oznámení COM(2013)519, sa v roku 2016 využije len 1 dodatočný FTE, a v roku 2017 ďalší dodatočný FTE, pričom dodatočné pracovné miesto, ktoré sa predpokladalo v oznámení COM(2013)519 v roku 2018, by sa malo prednostne poskytnúť už v roku 2017. V záujme dodržiavania súladu s cieľom 5 % zníženia stavu zamestnancov si tieto úpravy počtu zamestnancov navrhovaného v oznámení budú vyžadovať presnú kompenzáciu a preto sa budú realizovať v závislosti od dostupnosti prostriedkov, ktoré sú k dispozícii pre všetky agentúry dohromady v rámci ročných rozpočtových postupov, na základe čoho sa náklady na zamestnancov v období rokov 2016 – 2020 odhadujú na 1,305 mil. EUR.

so zreteľom na Zmluvu o fungovaní Európskej únie, a najmä na jej článok 87 ods. 2 písm. b),

so zreteľom na návrh Európskej komisie,

po postúpení návrhu legislatívneho aktu národným parlamentom,

konajúc v súlade s riadnym legislatívnym postupom,

keďže:

(1)Európska policajná akadémia (ďalej len „CEPOL“) bola zriadená rozhodnutím Rady 2005/681/SVV ako subjekt, ktorého úlohou je odborná príprava vyšších príslušníkov polície členských štátov, ako aj uľahčenie spolupráce medzi vnútroštátnymi policajnými zbormi, a to prostredníctvom organizovania a koordinácie činností odbornej prípravy s celoeurópskym policajným rozmerom.

(2)Štokholmský program – otvorená a bezpečná Európa, ktorá slúži občanom a chráni ich, takisto stanovuje cieľ vytvoriť skutočnú európsku kultúru presadzovania práva zavedením európskych systémov odbornej prípravy a výmenných programov pre všetkých príslušných profesionálov v oblasti presadzovania práva na vnútroštátnej úrovni a na úrovni Únie.

(3)Európska schéma odbornej prípravy v oblasti presadzovania práva (ďalej len „schéma LETS“) je odpoveďou na výzvu Európskej rady v Štokholmskom programe, aby sa skvalitnila odborná príprava v otázkach týkajúcich sa Únie a aby bola systematicky dostupná pre všetky príslušné profesie zapojené do presadzovania práva, pričom je aj odpoveďou na požiadavku Európskeho parlamentu, ktorý žiadal pevnejší rámec EÚ pre justičnú a policajnú odbornú prípravu.

(4)Rozvoj odbornej prípravy pracovníkov orgánov presadzovania práva na úrovni Únie s cieľom podporiť praktickú spoluprácu a plné vykonávanie schémy LETS je v tomto kontexte jedna z kľúčových priorít.

(5)Zjednodušenie a zlepšenie fungovania CEPOL v kontexte schémy LETS rozširuje možnosti CEPOL, pokiaľ ide o podporu, rozvoj a koordináciu činností odbornej prípravy pre príslušné orgány presadzovania práva v členských štátoch, a to bez toho, aby boli dotknuté vnútroštátne iniciatívy členských štátov v oblasti odbornej prípravy pracovníkov orgánov presadzovania práva.

(6)Na zabezpečenie vysokej kvality, súdržnosti a konzistentnosti odbornej prípravy pracovníkov orgánov presadzovania práva na úrovni Únie by sa mal CEPOL usilovať o to, aby táto príprava bola v súlade so zásadami schémy vzdelávania v oblasti presadzovania práva (LETS). Odborná príprava na úrovni EÚ by mala byť dostupná pre príslušníkov orgánov presadzovania práva bez ohľadu na ich služobné zaradenie. CEPOL by mal zaistiť, aby sa odborná príprava vyhodnocovala a závery z posudzovania potrieb odbornej prípravy boli súčasťou plánov na posilnenie účinnosti budúcich akcií. CEPOL by mal v členských štátoch propagovať uznávanie odbornej prípravy poskytnutej na úrovni Únie.

(7)S cieľom vyhnúť sa duplicite v rámci činností odbornej prípravy pre príslušných pracovníkov orgánov presadzovania práva, ktoré sa vykonávajú prostredníctvom existujúcich agentúr Európskej únie a ostatných príslušných orgánov, by mal CEPOL uskutočniť posúdenie strategických potrieb v oblasti odbornej prípravy a riešiť priority Únie v oblasti vnútornej bezpečnosti, ako aj vonkajších aspektov, a to v súlade s príslušnými politickými cyklami.

(8)CEPOL ako stredisko vzdelávacích činností Únie by mal v záujme dosiahnutia svojich cieľov zachovať a podporovať spoluprácu so sieťou inštitútov odbornej prípravy členských štátov. Jeho činnosť by okrem toho mali podporovať aj „národné jednotky“ zriadené v každom z členských štátov. Činnosti týchto národných jednotiek by mali byť koordinované na úrovni Únie práve zo strany CEPOL.

(9)V správnej rade CEPOL by mala byť zastúpená Komisia a členské štáty, s cieľom účinne kontrolovať fungovanie CEPOL. Správna rada by sa mala skladať z členov vymenovaných na základe skúseností s riadením organizácií vo verejnom alebo súkromnom sektore a znalostí vnútroštátnej politiky v oblasti odbornej prípravy príslušníkov orgánov presadzovania práva. Správnej rade by sa mali zveriť právomoci potrebné na zostavenie rozpočtu, overenie jeho plnenia, prijatie príslušných finančných pravidiel a stratégie CEPOL, vytvorenie transparentných pracovných postupov na prijímanie rozhodnutí zo strany CEPOL; správnej rade by mali byť ďalej zverené právomoci potrebné na vymenovanie riaditeľa CEPOL, stanovenie ukazovateľov výkonnosti a vykonávanie právomocí menovacieho orgánu v súlade so služobným poriadkom a podmienkami zamestnávania ostatných zamestnancov.

(10)Na zabezpečenie účinného každodenného fungovania CEPOL by výkonný riaditeľ plniť funkciu jeho štatutárneho orgánu a manažéra, ktorý je pri výkone všetkých svojich úloh úplne nezávislý a ktorý zaisťuje, aby CEPOL vykonával úlohy stanovené v tomto nariadení. Výkonný riaditeľ by mal predovšetkým zodpovedať za prípravu rozpočtových a plánovacích dokumentov, ktoré sa predkladajú správnej rade, aby o nich rozhodla, ako aj za realizáciu ročných a viacročných programov CEPOL a jeho ročných pracovných programov.

(11)Na účely zabezpečenia vedeckej kvality práce CEPOL by sa mal zriadiť ako nezávislý poradný orgán vedecký výbor, zložený z nezávislých osôb najvyššej akademickej alebo odbornej spôsobilosti v oblastiach, na ktoré sa vzťahuje toto nariadenie.

(12)CEPOL by mal zabezpečiť, aby sa ním poskytovaná odborná príprava zameriavala na aktuálny vývoj vo výskume, a takisto by mal aj podporovať vznik silných partnerstiev medzi univerzitami a inštitútmi odbornej prípravy v oblasti presadzovania práva v členských štátoch.

(13)CEPOL by sa mal poskytnúť samostatný rozpočet, ktorého príjmy pochádzajú v zásade z príspevkov rozpočtu Únie, aby sa zaručila jeho úplná samostatnosť a nezávislosť. Rozpočtový postup Únie by sa mal uplatňovať, pokiaľ ide o príspevok Únie a akékoľvek ďalšie dotácie, ktoré možno hradiť zo všeobecného rozpočtu Európskej únie. Audit účtovných výkazov by mal vykonávať Dvor audítorov.

(14)CEPOL by okrem toho mal v záujme plnenia svojich úloh mať možnosť udeľovať granty inštitútom odbornej prípravy a výskumným ústavom členských štátov na účely realizácie kurzov, seminárov a konferencií CEPOL. Granty udelené členským štátom by mali ďalej prispievať k podpore spolupráce medzi inštitútmi odbornej prípravy členských štátov v rámci siete a podporovať vzájomné uznávanie presadzovania práva.

(15)Na účel plnenia svojho poslania a v rozsahu, v akom je to potrebné na plnenie svojich úloh, by CEPOL mal mať možnosť spolupracovať s ďalšími agentúrami Európskej únie a jej príslušnými orgánmi, ako aj s príslušnými orgánmi tretích krajín a medzinárodnými organizáciami, ktoré majú pôsobnosť vo veciach, na ktoré sa vzťahuje toto nariadenie, a to v rámci pracovných dojednaní uzavretých v súlade s týmto nariadením alebo v rámci pracovných dojednaní uzavretých s národnými inštitútmi odbornej prípravy v tretích krajinách, a to na základe článku 8 rozhodnutia Rady 2005/681/SVV.